Fotografia în care apare un şofer la volanul unei maşini cu numere de Arad, care circulă pe contrasens pe Autostrada Timişoara - Arad, a fost postată pe Facebook, vineri.

Poza a fost făcută de un alt şofer care circula regulamentar.

Şeful biroului Autostrada A1 Deva – Nădlac, Valentin Burtă, a declarat, corespondentului MEDIAFAX, că şoferul care a circulat pe contrasens a fost identificat şi urmează să fie sancţionat. De asemenea, permisul de conducere îi va fi reţinut.

“Am identificat proprietarul maşinii. Trebuie să-i facem o invitaţie scrisă, care va fi trimisă prin corespondenţă, să se prezinte la biroul nostru şi ulterior vom lua măsurile legale. Urmează să-i fie reţinut permisul de conducere şi va fi sancţionat contravenţional”, a afirmat Valentin Burtă.